31979R1119
L 139/13
JURNALUL OFÍCIAL AL UNIUNII EUROPENE
REGULAMENTUL (CEE) NR. 1119/79 AL COMISIEI
din 6 iunie 1979
de stabilire a normelor speciale de aplicare a sistemului de licențe de import în sectorul semințelor
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2358/71 al Consiliului din 26 octombrie 1971 privind organizarea comună a pieței semințelor (1), modificat ultima dată de Regulamentul (CEE) nr. 234/79 (2), în special articolul 4 alineatul (2),
întrucât Regulamentul (CEE) nr. 193/75 al Comisiei din 17 ianuarie 1975 (3), modificat ultima dată de Regulamentul (CEE) nr. 1118/79 (4), a stabilit normele comune de aplicare a sistemului de licențe de import, de export și de certificate de fixare în avans pentru produsele agricole;
întrucât punerea în aplicare a sistemului licențelor de import prevăzut la articolul 4 alineatul (1) din Regulamentul (CEE) nr. 2358/71 impune adoptarea unor dispoziții speciale de aplicare, unele dintre acestea fiind complementare, iar altele derogând de la dispozițiile Regulamentului (CEE) nr. 193/75; întrucât, în special, articolul 4 alineatul (1) al treilea paragraf din Regulamentul (CEE) nr. 2358/71 prevede că se constituie o garanție numai atunci când produsele care fac obiectul acestui sistem sunt importate în cadrul unor contracte de multiplicare înregistrate corespunzător în țări terțe; întrucât Regulamentul (CEE) nr. 2514/78 al Comisiei din 26 octombrie 1978 (5) a instituit pentru porumbul hibrid de însămânțare un sistem de înregistrare a contractelor de multiplicare în țările terțe;
întrucât este necesară instituirea unui control al corespondenței între cantitățile care urmează să fie importate în cadrul unui contract de multiplicare și cantitățile previzibile destinate importului, declarate la înregistrarea acestui contract;
întrucât Comitetul de gestionare a semințelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Prezentul regulament stabilește normele speciale de aplicare, pentru porumbul hibrid de însămânțare, a sistemului de licențe de import prevăzut la articolul 4 din Regulamentul (CEE) nr. 2358/71.
Articolul 2
Prin derogare de la articolul 4 alineatul (3) din Regulamentul (CEE) nr. 193/75, nu este necesară nici o licență pentru realizarea operațiunilor referitoare la o cantitate mai mică sau egală cu 100 kg.
Articolul 3
Licența de import este valabilă de la data eliberării în sensul articolului 9 alineatul (1) din Regulamentul (CEE) nr. 193/75 până la sfârșitul celei de-a treia luni de la emitere.
Totuși, licențele utilizate pentru efectuarea importurilor în cadrul contractelor de multiplicare înregistrate în conformitate cu Regulamentul (CEE) nr. 2514/78 sunt valabile de la data eliberării până la sfârșitul celei de-a șasea luni de la emitere, acest termen neputând depăși sfârșitul anului de comercializare.
Articolul 4
Cererea de eliberare a licenței și licența de import presupun indicarea, la rubrica 14, a țării de origine. Licența implică obligația de a se importa din țara astfel indicată.
Articolul 5
(1) Valoarea garanției este de 3-6 ECU la 100 kg.
(2) Constituirea garanției prevăzute la alineatul (1) nu este necesară atunci când sunt folosite licențele pentru realizarea importurilor în cadrul contractelor de multiplicare înregistrate în conformitate cu Regulamentul (CEE) nr. 2514/78.
Articolul 6
(1) Doar acea parte a contractului de multiplicare stabilită în Comunitate poate beneficia de dispozițiile articolului 5 alineatul (2). Această parte trebuie, de asemenea, să se conformeze următoarelor dispoziții:
(a)
să depună cererea de eliberare a licenței la agenția competentă din statul membru în care a fost înregistrat contractul de multiplicare;
(b)
să atașeze cererii de eliberare a licenței dovada faptului că întreaga cantitate pentru care se solicită licența este acoperită de cantitatea previzibilă destinată importului și indicată pentru înregistrarea contractului în conformitate cu dispozițiile articolului 3 din Regulamentul (CEE) nr. 2514/78.
(2) Cererea de eliberare a licenței și licența cuprind, la rubrica 12, una dintre următoarele indicații:
-
Import under a multiplication contract,
-
Indførsel foretaget inden for rammerne af en formeringskontrakt,
-
Im Rahmen eines Vertrages über vermehrtes Saatgut getätigte Einfuhr,
-
Importation réalisée dans le cadre d'un contrat de multiplication,
-
Importazione effettuata nell'ambito di un contratto di moltiplicazione,
-
Invoer in het kader van een vermeerderingscontract.
(3) Licențele de import eliberate în condițiile prevăzute la prezentul articol nu sunt transferabile în sensul articolului 3 din Regulamentul (CEE) nr. 193/75.
(4) Statele membre stabilesc modalitățile de furnizare a dovezii prevăzute la alineatul (1) litera (b).
Articolul 7
Prezentul regulament intră în vigoare la 1 iulie 1979.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 iunie 1979.